Namibië beplan om afwesige grondeienaars te onteienArgieffoto Namibië sal binnekort begin om grond van afwesige eienaars – van wie meeste in Duitsland bly, te onteien, het pres. Hage Geingob tydens ŉ grondhervormingskonferensie in Windhoek gesê. “Die konferensie het vir ons ŉ duidelike mandaat gegee om met onteiening van grond voort te gaan wat aan afwesige eienaars behoort, asook grond wat nie ten volle gebruik word nie,” het Geingob gesê. Die grondhervormingskonferensie het Vrydag tot ŉ einde gekom. Die regering sal “regverdige vergoeding bepaal” vir grondeienaars, kragtens die Grondwet. “Wetgewing en beleide sal oor die volgende paar maande by dié proses ingesluit word.” Hy het benadruk dat grondhervorming van volgende jaar af op ŉ “ordelike wyse” sal geskied. Namibië het sedert sy onafhanklikheidswording in 1990 ŉ “gewillige verkoper, gewillige koper”-beleid gevolg om ongelykheid wat grond betref, reg te stel. Dié beleid maak staat op handelsboere om hul grond aan die regering te verkoop. Volgens Geingob is meeste boere egter huiwerig om te verkoop en diegene wat bereid is om dit te verkoop, wil verhoogde pryse hê en dit maak dit moeilik vir die regering om voldoende grond te bekom vir hervestigingsdoeleindes. Terwyl Namibië grondonteiening met vergoeding implementeer, is die Suid-Afrikaanse regering besig met omstrede planne om grondonteiening sonder vergoeding in te stel. Die Namibiese Statistieke Agentskap het verlede maand gewys wit Namibiërs besit 70% van landbougrond en swart mense 16%. Ongeveer 250 plase behoort aan uitlanders, hoofsaaklik Duitsers.